
Az intervall edzés és a probiotikumos táplálékkiegészítés hatása az Alzheimer betegség kórlefolyására egérmodellben

Bevezetés: A demencia világszerte 35 millió beteget érint és az esetek 65%-ért az Alzheimer-kór (AD) felelős. A betegség a szerzett ismeretanyag és a tanulás képességének elvesztésével, a személyiség megváltozásával, valamint progresszív tájékozatlansággal jár. Hátterében állhat a béta-amiloid peptid (Aβ) kóros agyi akkumulációja, az általa indukált gyulladás és neuronelhalás. Jelenleg nem ismert hatékony terápia, azonban bizonyított, hogy a testedzés preventív hatású a neurodegeneratív betegségekben, valamint egyre több tanulmány feltételezi az egészséges bélflóra pozitív hatását ezen folyamatokra.
Hipotézisek: Az intervall futóedzés és a probiotikumos táplálékkiegészítés alkalmazása javítja a kialakult kognitív funkciózavart, lassítja az AD kórlefolyását, csökkenti a betegség következtében kialakuló kortikális gyulladást.
Vizsgálati módszerek, -körülmények: A kísérleti állatok 2 humán transzgént: amiloid prekurzor protein és presenilin1 mutációt hordozó hím egerek. 4 csoportban, 8-8 állattal dolgozunk: kontroll, edző, probiotikumot kapó és edző+probiotikumot kapó(komplex). Az intervall edzés futószalagon történik 20 héten át, heti 4×1 órában. A táplálék kiegészítő(Framelim) - melyet szintén 20 hétig kapnak-, probiotikumokat és vitaminokat tartalmaz. A kezelések végeztével kognitív teszteket(többek között spontán alternáció, Morris maze), valamint vérképanalízist végeztünk. Statisztikai analíziskor adatainkat Student féle 2 mintás t-próbával elemeztük. Szignifikancia szint: p <0,05.
Eredmények: Eddigi eredményeink a kontroll és komplex csoport összehasonlításán alapulnak. A komplex kezelést kapó állatok testsúlyra normalizált agytömegének értéke szignifikánsan magasabb volt, mely utal a kisebb mértékű neuronvesztésre. A kognitív tesztek folyamán jelentős javulás mutatkozott a kezelés hatására, a Morris maze teszt során a 2. napon szignifikánsan gyorsabban találják meg az elrejtett platformot, a 3. és 4. napon tendenciális javulás figyelhető meg a tanulásban. A gyulladást jelző fehérvérsejtek számában, valamint a vércukor és koleszterin értékekben élettanilag kedvezőbb eredményeket találtunk a komplex csoportban.
Összefoglalás: Összegzésül elmondható, hogy a testmozgás és probiotikumos táplálékkiegészítés kedvezően befolyásolja az AD kórlefolyását. Ezen eredményeinket további biokémiai és immunhisztológiai vizsgálatokkal tervezzük alátámasztani.


 



